作者：洪咨夔
词牌/韵律：沁园春

paragraphs: 归去来兮，杜宇声声，道不如归。
正新烟百五，雨留酒病，落红一尺，风妒花期。
睡起绿窗，销残香篆，手板搘颐还倒持。
无人解，自追游仙梦，作送春诗。
风流不似年时。
把别墅江山供弈棋。
空一川芳草，半池晴絮，歌翻长恨，赋续怀离。
桃叶渡头，沈香亭北，往事悠悠难重思。
徘徊处，看鸣鸠唤妇，乳燕将儿。